Sâmbătă după-amiază, Polițiștii Biroului de Poliție Autostrăzi A3, în timp ce acționau pentru prevenirea cauzelor generatoare de accidente rutiere, au oprit pe autostrada A3 București-Brașov, în zona km 21, un autoturism, care se deplasa spre Ploiești, condus de un bărbat de 36 de ani. În urma verificărilor efectuate polițiștii rutieri au constatat că bărbatul avea suspendată exercitarea dreptului de a conduce.
Bărbatul respectiv a fost testat cu aparatul din dotare, context în care, au rezultat indicii cu privire la prezența în organism a 2 substanțe psihoactive.
Întrucât aceasta nu prezintă probă în cadrul dosarului penal, bărbatul a fost condus la un spital, pentru prelevarea de mostre biologice.
În urma probatoriului administrat, polițiștii Biroului de Poliție Autostrada A3 au dispus măsura reținerii pentru 24 de ore față de bărbatul de 36 de ani, urmând ca în cursul zilei de mâine, acesta să fie prezentat procurorului de caz, din cadrul Parchetului de pe lângă Judecătoria Buftea.
Polițiștii Biroului Autostrăzi A3 continuă cercetările în cadrul dosarului penal, sub aspectul săvârșirii infracțiunilor de conducerea pe drumurile publice a unui vehicul având suspendată exercitarea dreptului de a conduce și conducerea pe drumurile publice a unui vehicul sub influența substanțelor psihoactive.
Polițiștii Biroului Autostrăzi A3 vor continua acțiunile în trafic, pentru depistarea persoanelor care conduc sub influența băuturilor alcoolice ori a substanțelor psihoactive, precum și a celor care nu respectă regimul legal de viteză.